Bloedskande – Francois Malan - www.bybelkennis.co.za1
Bloedskande – Francois Malan
Die Bybel oor bloedskande: jou pa, ma , oom, tante, broer, suster. Jou pa se vrou of ma se man (stiefpa en ma). Hoe moet mens dit verstaan, mag niggies en nefies dan trou met mekaar? Hoeveelste geslag is dit nie meer naasbestaande nie m.a.w nie meer bloedskande nie? Adam en Eva almal stam tog van hulle af. Watter geslag daarna is dit nie meer bloedskande. Net soos met Noag en sy kinders.
Die Bybel gee aanduidings oor huweliksverhoudings tussen familielede in Levitikus 18 en die strawwe vir die oortreders in Levitikus 20. Levitikus 18:6 lê die algemene reël neer: 'Niemand van julle mag met 'n naby bloedverwant geslagsgemeentskap hê nie. Ek is die Here.' Daarop volg die grade van verwantskap in 18:7-18:
nie met jou ma of jou stiefma nie (vgl. ook 1 Korintiërs 5:1 daaroor)
nie met jou suster of halfsuster aan vaders- of aan moederskant nie
nie met jou kleindogter nie
nie met jou tantes aan vaders- en moederskant nie, ook nie jou oom se vrou nie.
nie met jou skoondogter, of jou skoonsuster nie
nie met 'n vrou en haar dogter of kleindogter nie
nie met jou vrou se suster solank jou vrou nog lewe nie.
Die strawwe word aangegee in Lev 20:11-12,17,19-20 en vers 21 voeg by: nie jou broer se vrou afneem nie.
Die Suid-Afrikaanse huweliksreg is gebou op die Romeins-Hollandse reg, wat die lys hierbo, met uitsondering van die laaste een, almal opgeneem en almal ook op die vrou van toepassing gemaak het en die volgende bygevoeg het:
Nie met jou dogter/seun; grootouers, seun se vrou/dogter se man;
stiefkleinkind; broers- of susterskind nie.
Niggies en nefies word nie tans in een van die twee lyste genoem nie.
Die aantasting van die gesagsverhoudings in die familie is as 'n belangrike rede vir sedelike veroordeling van bloedskande gesien. Deur die ondergrawing van die gesagselement deur die ontaarding van die seksuele verhoudings raak die hele samelewing deurmekaar. Die aanwysings in Levitikus bou eintlik voort op die vyfde gebod wat die Here vir Moses op die berg Sinai gegee het: 'Eer jou vader en jou moeder, dan sal jy lank bly woon in die land wat de Here jou God vir jou gee' (Eksodus 20:12).
In huwelike tussen naby familielede ontstaan daar soms genetiese versterkings of afwykings (die gene word geërf van jou ouers en voorouers en bepaal die fisiese, intellektuele en emosionele karaktertrekke van 'n persoon. Die genetiese kode wat die karaktertrekke beheer word oorgedra deur die DNA op die chronosome in die kern van die sperm en eierselle, wat saamsmelt tydens bevrugting. 'n Kind word dus geskep uit die genetiese materiaal van albei ouers).
Dit werk blykbaar so dat waar die goeie gene van albei saamgevoeg word, die goeie eienskappe versterk word in die kinders; maar die swak gene se samevoeging kan ook die swak fisiese, intelektuele en emosionele eienskappe versterk in hulle nageslag. Dit kom dikwels tussen boers en susters en soms ook tussen neefs en niggies voor, en in 'n mindere mate tussen kleinneefs en kleinniggies.
Die wet van Sinai is 403 jaar na Abraham aan Moses gegee (vgl. Galasiërs 3:17) baie lank nadat Adam en Eva, en Noag gelewe het. Maar reeds in die wette van Hammoerabi, die koning van Babel, wat 'n tydgenoot van Abraham was, was daar al aanwysings wat die huwelike tussen naby familie verbied het, omdat hulle die slegte gevolge daarvan op die nageslag gesien het.